Ierland-breier staal vir Bok-aanslagJohnny Sexton sal Ierland teen die Springbokke op die veld lei. Foto: Koji Ito/AFP. Suid-Afrika en Ierland het al 26 keer teen mekaar rugby gespeel. Die Springbokke het 18 van hierdie wedstryde gewen, terwyl die Iere sewe keer aan die wenkant was; in 1970 het die twee spanne gelykop op Lansdowne Road gespeel. Maar in die afgelope tien kragmetings swaai Ierland ongetwyfeld die septer. Toegegee, die meeste van hierdie wedstryde is in Dublin beslis, maar die Bokke kan glad nie trots wees op hul wenrekord van net 40% nie. Boonop het die Iere die laaste ontmoeting met 38–3 op die Aviva-stadion gewen. Andy Farrell staal hom egter vir ŉ fisieke stryd wanneer sy span op 5 November teen die Springbokke op die einste Aviva-stadion kragte meet. “Die Springbokke volg ŉ unieke spelpatroon en elke speler in die span is op dieselfde golflengte; ek dink dit is hul groot sterk punt. Suid-Afrika is ŉ suksesvolle groep en hulle weet wat hulle van ander spanne onderskei,” het Ierland se hoofafrigter gesê. Hugo Keenan, Jamison Gibson-Park en Tadgh Furlong is nog op die herstelpad ná beserings, terwyl die Ulster-spelers in die groep hopelik gereed sal wees ná die onlangse maagkiem-fiasko. “Ons wil so gou moontlik ons voete vind, want ons sal op ons beste teen Suid-Afrika moet wees.” Uitslae van die afgelope tien wedstryde tussen die Springbokke en Ierland: 13 November 2004: 17–12 in Ierland se guns 11 November 2006: 32–15 in Ierland se guns 28 November 2009: 15–10 in Ierland se guns 6 November 2010: 23–21 in Suid-Afrika se guns 10 November 2012: 16–12 in Suid-Afrika se guns 8 November 2014: 29–15 in Ierland se guns 11 Junie 2016: 26–20 in Ierland se guns 18 Junie 2016: 32–26 in Suid-Afrika se guns 25 Junie 2016: 19–13 in Suid-Afrika se guns 11 November 2017: 38–3 in Ierland se guns